SCBX ทุ่ม 1.8 พันล้าน ผ่าน WeLab ร่วมทุน “Jasa Jakarta” ลุยธนาคารดิจิทัลอินโด
กลุ่ม SCBX ทุ่ม 1.8 พันล้านบาท ผ่าน WeLab Sky Limited ร่วมทุน "แบงก์ Jasa Jakarta" ลุยธุรกิจธนาคารดิจิทัล ในอินโดนีเซีย ตอกย้ำวิสัยทัศน์มุ่งสู่กลุ่มบริษัทเทคโนโลยีทางการเงินระดับภูมิภาค
กลุ่ม SCBX ทุ่ม 1.8 พันล้านบาท ร่วมทุน "แบงก์ Jasa Jakarta" ลุยธุรกิจธนาคารดิจิทัล ในอินโดนีเซีย ผ่าน WeLab Sky Limited
20 ก.ย. 2565

วันนี้(20 ก.ย.65) กลุ่มเอสซีบี เอกซ์ (SCBX Group) เปิดเผยว่า “กลุ่มเอสซีบี เอกซ์ เดินหน้ายุทธศาสตร์ “ยานแม่” มุ่งสู่การเป็นกลุ่มบริษัทเทคโนโลยีทางการเงินระดับภูมิภาคอย่างต่อเนื่อง ล่าสุดประกาศร่วมลงทุนเชิงกลยุทธ์ทางอ้อมมูลค่า 50 ล้านเหรียญสหรัฐฯ หรือราว 1,846 ล้านบาท ในธนาคาร Jasa Jakarta (BJJ) ธนาคารพาณิชย์ในประเทศอินโดนีเซีย ผ่าน WeLab Sky Limited ซึ่งเป็นบริษัทโฮลดิ้งที่มีอำนาจควบคุมร่วมกับ PT Sedaya Multi Investama (Astra Financial) บริษัทในเครือของ PT Astra Internation Tbk (Astra) พร้อมแผนที่จะเปลี่ยนแพลตฟอร์มและเปิดตัวเป็นธนาคารดิจิทัล
โดยธุรกรรมดังกล่าวถือเป็นธุรกรรมการควบรวมกิจการ (M&amp;A) ที่เกี่ยวข้องกับธนาคารดิจิทัลที่ใหญ่ที่สุดในภูมิภาคเอเชียตะวันออกเฉียงใต้ในปี 2565 สะท้อนถึงความมุ่งมั่นในการลงทุนและการมีส่วนทำให้อุตสาหกรรมธนาคารของอินโดนีเซีย ทรานส์ฟอร์มสู่ดิจิทัล โดยการลงทุนเชิงกลยุทธ์ของกลุ่ม SCBX ในครั้งนี้ เป็นการเน้นย้ำถึงความสำคัญของการเติบโตอย่างมหาศาลของธุรกิจธนาคารดิจิทัลในประเทศอินโดนีเซีย และเป็นการประกาศก้าวใหม่ในการปฏิวัติธนาคารดิจิทัลอีกด้วย
สำหรับ WeLab เป็นแพลตฟอร์มฟินเทคชั้นนำในเอเชีย ประกอบธุรกิจในเขตบริหารพิเศษฮ่องกง จีน และอินโดนีเซีย ได้พัฒนาความเป็นผู้นำตลาดด้วยผลงานความสำเร็จในการเปิดตัว WeLab Bank ธนาคารดิจิทัลในฮ่องกง สำหรับ Astra เป็นหนึ่งในบริษัทมหาชนที่ใหญ่ที่สุดของอินโดนีเซีย ด้วยรูปแบบธุรกิจที่หลากหลายสร้างการทำงานร่วมกันและโอกาสระหว่างภาคอุตสาหกรรมต่างๆ ไม่ว่าจะเป็นอุตสาหกรรมยานยนต์ บริการทางการเงิน เครื่องจักรกลหนัก การก่อสร้างเหมืองแร่และพลังงาน ธุรกิจการเกษตร โครงสร้างพื้นฐานและโลจิสติกส์ เทคโนโลยีสารสนเทศ และอสังหาริมทรัพย์ การผสานจุดแข็งของสององค์กรพันธมิตร ด้วยระบบนิเวศทางธุรกิจที่แข็งแกร่ง ประสบการณ์อันยาวนาน ตลอดจนเครือข่ายการจัดจำหน่ายที่กว้างขวางในภาคบริการทางการเงินในประเทศอินโดนีเซียของ Astra และองค์ความรู้และเทคโนโลยีอันทันสมัยของ WeLab ในการสร้างและเป็นผู้ให้บริการธนาคารดิจิทัล นับเป็นปัจจัยความสำเร็จที่สำคัญในการขับเคลื่อนและเปลี่ยนแปลง BJJ เข้าสู่โลกดิจิทัล ให้กลายเป็นธนาคารดิจิทัลที่สามารถตอบสนองความต้องการทางการเงินของชาวอินโดนีเซียด้วยโซลูชันที่เข้าถึงได้และที่เป็นนวัตกรรมใหม่
ดร.อารักษ์ สุธีวงศ์ Deputy CEO บริษัท เอสซีบี เอกซ์ จำกัด (มหาชน) กล่าวว่า “กลุ่ม SCBX ตระหนักถึงโอกาสด้านการเติบโตของธุรกิจธนาคารดิจิทัลในประเทศอินโดนีเซีย เนื่องจากตลาดนี้ยังอยู่ในช่วงเริ่มต้นและยังไม่มีผู้นำตลาดที่ชัดเจน จึงเป็นโอกาสที่ดีในการลงทุนในแพลตฟอร์มสินเชื่อธนาคารดิจิทัลออนไลน์ชั้นนำที่ใช้ข้อมูลขนาดใหญ่ในการประมวลผลในอินโดนีเซีย เพื่อรองรับความต้องการในการใช้บริการธนาคารดิจิทัลในอินโดนีเซียที่มีประชากรจำนวนมหาศาล โดยเฉพาะกับประชากรกลุ่มที่เข้าไม่ถึงบริการทางการเงิน และกลุ่มที่เข้าถึงบริการทางการเงินแค่ผิวเผิน รวมไปถึงกลุ่มผู้บริโภครุ่นใหม่ที่เชี่ยวชาญด้านเทคโนโลยี  การลงทุนในครั้งนี้เป็นการเคลื่อนไหวเชิงกลยุทธ์ของกลุ่ม SCBX เพื่อสร้าง footprint ที่แข็งแกร่งในธุรกิจธนาคารดิจิทัลในระดับภูมิภาค”
สำหรับ SCBX คือบริษัทแม่ของ กลุ่มเอสซีบี เอกซ์ (SCBX Group) ที่ดำเนินธุรกิจในลักษณะของบริษัทลงทุน (Private Equity) เข้าถือหุ้นในบริษัทต่างๆ โดยมุ่งเน้นยุทธศาสตร์การลงทุนในธุรกิจทางการเงินและเทคโนโลยีดิจิทัลที่ตอบโจทย์อนาคต เป็นธุรกิจที่มีโอกาสทางการเติบโตสูง ให้ผลตอบแทนที่ดี และช่วยยกระดับคุณภาพชีวิตของผู้คน
นอกเหนือไปจากธุรกิจธนาคารพาณิชย์ ซึ่งเป็นธุรกิจหลักในปัจจุบัน มุ่งสู่การเป็นกลุ่มบริษัทเทคโนโลยีทางการเงินระดับภูมิภาค ที่สามารถตอบสนองความต้องการใหม่ของผู้บริโภคได้อย่างทันท่วงที มีความคล่องตัวในการกำกับดูแลและการบริหารความเสี่ยง และสามารถแข่งขันกับคู่แข่งระดับโลกได้อย่างทัดเทียม
ด้าน WeLab แพลตฟอร์มฟินเทคชั้นนำในเอเชีย เป็นผู้ให้บริการ WeLab Bank และบริการทางการเงินออนไลน์ที่หลากหลาย ด้วยฐานะผู้นำในตลาดเขตบริหารพิเศษฮ่องกง จีน และอินโดนีเซีย โดยมีลูกค้ารายย่อยมากกว่า 50 ล้านคน และลูกค้าองค์กรกว่า 700 ราย WeLab ใช้เทคโนโลยีเป็นตัวแปรที่สำคัญเพื่อช่วยให้ลูกค้าเข้าถึงธุรกรรมทางการเงิน และการออม WeLab ขับเคลื่อนด้วยเทคโนโลยีการบริหารจัดการความเสี่ยง เทคนิคการประมวลผลความเป็นส่วนตัวที่ได้รับการจดสิทธิบัตร และความสามารถด้าน AI ขั้นสูง WeLab นำเสนอโซลูชันทางการเงินสำหรับผู้บริโภคผ่านมือถือ รวมไปถึงบริการธนาคารดิจิทัลแก่ลูกค้ารายย่อย และเป็นผู้ให้บริการโซลูชันเทคโนโลยีแก่ลูกค้าองค์กร
โดย WeLab ดำเนินธุรกิจในสามตลาดภายใต้แบรนด์ต่างๆ ได้แก่ WeLend และ WeLab Bank ในเขตบริหารพิเศษฮ่องกง หลากหลายธุรกิจในจีน รวมถึงแบรนด์ Maucash และธนาคารดิจิทัลในอินโดนีเซีย WeLab ได้รับการสนับสนุนจากนักลงทุนชั้นนำ ได้แก่ Allianz, China Construction Bank International, International Finance Corporation (สมาชิกของกลุ่มธนาคารโลก), TOM Group ของ CK Hutchison และ Sequoia Capital